છેલ્લા પાંચ દાયકા દરમિયાન વારસાઈમાં જમીનના ટુકડા થતા ગયા. ૫૦ વર્ષ પહેલાં જે સમૃદ્ધ ખેડૂતની પાસે ૩૦૦ વીઘા જમીન હતી તેમના વારસ પાસે ભાગ પડતા આજે માંડ ૩૦ વીઘા જમીન બચી છે. આમ, ગામડાંઓ રોજગારી માટે શહેર તરફ હિજરત કરવા લાગ્યાં. આઝાદીકાળથી આજપર્યંત ગામડાંઓને સક્ષમ બનાવવા માટે, શહેર તરફની તેમની હિજરત અટકાવવા માટે કોઈ નક્કર પ્રયત્નો થયા નથી કે ન તો શહેરો આગંતુકોને પોતાના ઉદરમાં સમાવી શકે તેવા સક્ષમ બનાવવાની દિશામાં પ્રયત્નો થયા.